ডুয়ার্সে আত্মঘাতী বিএল‌ও! ‘SIR-র কাজের চাপেই মৃত্যু’, ক্ষোভ মুখ্যমন্ত্রীর

ওয়েব ডেস্ক: ডুয়ার্সের মাল ব্লক এলাকায় আত্মঘাতী হলেন বিএল‌ও। এসআইআর আতঙ্কে রাজ্যের বিভিন্ন প্রান্তে মৃত্যুর (SIR West Bengal Died) অভিযোগ উঠেছে। এবার এক বুথ লেভেল অফিসারের (বিএলও) ঝুলন্ত দেহ উদ্ধারকে ঘিরে শোরগোল পড়ল জলপাইগুড়ির (Jalpaiguri) মালবাজারে। বুধবার ভোরে চাঞ্চল্যকর এই ঘটনা ঘটেছে মাল ব্লকের (Malbazar) রাঙামাটি গ্রাম‌ পঞ্চায়েত নিউ গ্লেনকো চা-বাগান‌ এলাকায়। জানা গিয়েছে, মৃতের নাম‌ শান্তি মুনি এক্কা। ঘটনায় শোরগোল জলপাইগুড়ি জেলার মালবাজার এলাকায়। খবর পেয়ে ঘটনাস্থলে আসে মালবাজার থানার পুলিশ। এই ঘটনায় এবার এক্স হ্যাণ্ডেলে পোস্ট করলেন মুখ্যমন্ত্রী মমতা বন্দ্যোপাধ্যায়। তিনি লেখেন, ‘মানসিক চাপেই এই সিদ্ধান্ত নিয়েছেন বিএলও। এসআইআরের কারণে এখনও পর্যন্ত প্রায় ২৮ জনের মৃত্যু হয়েছে। কেউ ভয়ে, কেউ অনিশ্চয়তায়। আবার কেউ কেউ অতিরিক্ত কাজের এবং মানসিক চাপ সহ্য করতে না পেরে।’

রাজ্যজুড়ে চলছে এসআইআর অর্থাৎ বিশেষ নিবিড় সংশোধন প্রক্রিয়া। নিজেদের অফিসের কাজের পর যা বেশ কঠিন হয়ে দাঁড়িয়েছে সকলের জন্য। এসবের মাঝেই মালবাজারে বাড়ির উঠোন থেকে উদ্ধার হল এক মহিলা বিএলও’র ঝুলন্ত দেহ। জলপাইগুড়ি জেলার মালবাজার থানার রাঙামাটি গ্রাম পঞ্চায়েতের নিউ গ্ল্যাংকো চা বাগান এলাকার বাসিন্দা শান্তিমুনি। পেশায় তিনি অঙ্গনওয়াড়ি কর্মী। রাঙ্গামাটি গ্রাম‌ পঞ্চায়েতের ২০/১০১ নম্বর বুথের বিএলও হিসেবে কর্মরত ছিলেন তিনি। এদিন তিনি বাড়ির সামনে গলায় ফাঁসি লাগিয়ে আত্মঘাতী হয়েছেন। মৃতদেহটি উদ্ধার করে মালবাজার সুপার স্পেশালিটি হাসপাতালে নিয়ে যাওয়া হয়েছে। মৃত্যুর কারণ খতিয়ে দেখতে গোটা ঘটনার তদন্ত শুরু করেছে পুলিশ। এদিন মমতা বন্দ্যোপাধ্যায় এক্স হ্যান্ডেলে পোস্ট করে লেখেন ‘অপরিকল্পিত, লাগাতার কাজের চাপ অসহ্য হয়ে উঠছে, সে কারণেই এতগুলি নিষ্পাপ প্রাণ চলে যাচ্ছে। নির্বাচন কমিশন এই অমানসিক কাজ চাপিয়ে দিচ্ছে। যে কাজ করতে ৩ বছর সময় লেগেছিল তা ভোটের আগে ২ মাসের মধ্যে করে ফেলার জন্য চাপ দেওয়া হচ্ছে। রাজনৈতিক মাস্টাররা BLO-দের উপর অমানসিক চাপ দিচ্ছে।’ মুখ্যমন্ত্রী নির্বাচন কমিশনের কাছে আর্জি জানিয়েছেন, মানবিক হয়ে কাজ করুন। আরও প্রাণহানি হওয়ার আগে এই অপরিকল্পিত প্রক্রিয়া বন্ধ করুন।

Deeply shocked and saddened.

Today again, we lost a Booth Level Officer in Mal, Jalpaiguri — an anganwadi worker who took her own life under the unbearable pressure of the ongoing SIR work.

28 people have already lost their lives since SIR began — some due to fear and…

— Mamata Banerjee (@MamataOfficial) November 19, 2025

আরও পড়ুন: মালবাজারে বাড়ির উঠোন থেকে BLO-র ঝুলন্ত দেহ উদ্ধার

পরিবারের দাবি, এসআইআরের কাজ করতে গিয়ে মানসিকভাবে ভেঙে পড়েছিলেন ওই মহিলা। কাজ করতে অসুবিধা হচ্ছিল। তার পরেও SIR-এর কাজ করতে দেওয়া হয়েছিল। মাঝে মালবাজার ব্লকের যুগ্ম বিডিও-র কাছে গিয়ে এই কাজ থেকে অব্যাহতি চেয়েছিলেন শান্তিমুনি। কিন্তু আধিকারিকরা তা গ্রাহ্য করেননি বলেই পরিবারের দাবি। পরিবারের সদস্যদের সঙ্গে দেখা করতে সকালেই তাঁর বাড়িতে যান আদিবাসী কল্যাণ বিভাগের মন্ত্রী তথা মালবাজার বিধানসভার বিধায়ক বুলু চিক বড়াইক।